Karácsonyra készül a család!

Anya süt – főz, apa beszerzi az italokat, a gyermekek kívánság listával várják a Jézuskát. Jól van ez így?

Vegyük sorba a tennivalókat!

Az anya szerepköre karácsonykor: Sütés terén; mézes sütemény, bejgli sütése, és valamilyen tájjellegű különlegesség sütése. *(Pl. Pest megyében mézes krémes sütemény, Bács megyében csiramálé.)* Főzés terén; halászlé, rántott hal. Disznótoros is megengedett évente egyszer karácsonykor, akárcsak a töltött káposzta disznóhússal. *(Legyen ez hagyomány tiszteletből így. Más alkalmakkor hamisítsuk a töltött káposztát tönkölybúzával, génmanipulációtól mentes tofuval.)* Ha nem fér bele a karácsonyi időszakba a kenyérsütés, vegyen a család egészséges kenyeret, melyet tönkölybúzalisztből, vagy más teljes kiőrlésű lisztből sütöttek. Italok készítése; forralt bor, fűszeres – gyömbéres – fahéjas téli teák. Ilyenkor elfogadottak a likőrök, csemegeborok és pálinka is nagyon mértékkel. Megengedhető ízesített kávé viszkivel, vagy rummal.

Az anya ajánljon kultúrát is „fogyasztásra” a családnak; népmeséket a kisebb gyermekeknek, magyar gyermekregényeket a nagyobbacskáknak. Az apával együtt szervezzenek házon kívüli kulturális programokat. (Színház, mozi, cirkusz, korcsolyázás, téli kirándulás.)

Az apa feladatköre karácsonykor: Előfeltétel, hogy gyermeknemző férfiból **váljon apává**. Legyen szigorú fenntartója és őre a családi értékrendnek. Vállaljon felelősséget a maga és a családja egészségéért. *Esetleges válás után is törődjön az anyánál elhelyezett gyermekeivel. Ekkor is támogassa az anyát erkölcsileg és anyagilag, ha ez szükségesnek látszik.* Igazából karácsonykor derül ki, hogy milyen a család légköre; letudnak-e ülni mind együtt egy békés, meghitt karácsonyi asztalhoz?

Legyen az apának érzéke arra – *különösen akkor, ha önálló munkahellyel rendelkezik az anya, és túlterheltté vált otthon, és már dől rá a konyha* -, akkor vigye el a családját étterembe egy ünnepi ebédre. Ezen kívül legyen az apának arra is érzéke, hogy megkímélje az anyát a házi munkáktól, és ezen felül vigye el őt pihentető, szórakoztató kikapcsolódásra. A karácsonyfa beszerzése és felállítása az apa feladata, a feldíszítése a család közös öröme, amibe a gyermekek is bevonhatók. Vidéken minden nehéz munka az apáé: *favágás, tűzgyújtás, hólapátolás, stb.* Az is az apa felelőssége, hogy olyan életpályát válasszon, ami mellett kiegyensúlyozott családi életet élhet. Öltözzön fel elegánsan otthon is karácsonykor, - *megadva a tiszteletet az ünnepnek és a családjának*.

A gyermekek feladatai: Segítsék a család karácsonyi felkészülését. *(Ne azt listázzák, hogy milyen ajándékokat kérnek, hanem azt vegyék számba, hogy ők kinek milyen meglepetéseket készítenek.)* Ne követelőddzenek, ne szívják a szüleik vérét, és ne legyenek tiszteletlenek a szüleikkel szemben. A fiúk az apjukkal, a lányok az anyjukkal végezzenek közös felkészülési munkákat az ünnepre. Férjen bele a gyermekek ünnepi elfoglaltságába a lelkük gondozása; pl. az „Egy varázslatos karácsony” című film, vagy hozzá hasonlók megtekintése. Karácsonykor mindenképpen szívből köszönjék meg az egész éves róluk való gondoskodást szüleiknek, - *tudva azt, hogy végső soron minden jó Istentől származik*. A gyermekek önerőből is járuljanak hozzá a szükségleteik kielégítéséhez. *(Pl. feladhatnak ehhez hasonló hirdetéseket:* „Kutyasétáltatást – *vagy korrepetálást* – vállalok, korcsolyára gyűjtök.”*)*

A fiúk felkészítése karácsonykor sem nélkülözheti azt a szempontot, hogy felnőve családapák lesznek. Ezért a velük való személyes foglalkozásokon túl jó irányultságokat kaphatnak erre pl. a Jókai regényekből, vagy pedagógiai módszereket Fekete István könyveiből. *(Matula bácsi módszereire gondolok.)* A lányok süssenek, főzzenek az anyjuk mellett. Babázzanak sokat, készüljenek a háziasszonyi hivatásra és az anyaságra.

  **Elemér**